## FGV completa la millora de les condicions d’accessibilitat de les 62 unitats de metro que circulen per la xarxa de Metrovalencia

*** S’han instal·lat polsadors redons en les primeres portes dels trens per a facilitar l’accés a les persones amb mobilitat reduïda i dispositius sonors i lluminosos d’avís d’obertura i tancament
* Estes modificacions també s’estan incorporant en els tramvies de la sèrie 4200 que circulen a València i a Alacant**

Ferrocarrils de la Generalitat Valenciana (FGV) ha completat la millora de les condicions d’accessibilitat de les 62 unitats de metro que circulen per la xarxa de Metrovalencia. Amb esta intervenció s’ha incorporat en les primeres portes del tren un polsador accessible redó, tant en l’interior com en l’exterior i en altura i mode, per a facilitar l’accés i l’eixida de les persones amb mobilitat reduïda (PMR).

Esta actuació s’ha realitzat amb la finalitat d’adaptar les condicions d’accessibilitat d’estos vehicles, segons establix el Reial decret 1544/2007, de 23 de novembre, en què es regulen les condicions bàsiques d’accessibilitat i no discriminació per a l’accés i la utilització dels modes de transport per a persones amb discapacitat.

Estos treballs han comptat amb un pressupost de 3.206.500 euros, IVA inclòs, i han sigut finançats amb fons europeus.

Els trens de la sèrie 4300 es van fabricar entre 2005 i 2012 amb diferents mesures d’accessibilitat, en funció de la legislació en vigor que estava en procés de desenrotllament. Amb esta actuació, els criteris d’accessibilitat s’incorporen en uns trens i s’unifiquen en uns altres per a millorar el que ja s’havia realitzat.

Per a fer efectiva esta modificació s’ha intervingut també en el programari d’estes unitats perquè el maquinista puga, en cas necessari, obrir directament la porta de servici més pròxima a la cabina del conductor.

De la mateixa manera, s’han instal·lat en totes estes portes dispositius sonors i lluminosos, conforme als requisits d’accessibilitat i per a informar de l’obertura, el tancament i, en cas necessari, el bloqueig.

Estes mateixes modificacions s’estan incorporant també en els tramvies de la sèrie 4200 que encara no disposaven d’estes millores i que circulen per les línies tramviàries de Metrovalencia i del TRAM d’Alacant.

**Altres millores incorporades**

En els últims anys, FGV ha introduït millores en estos mateixos trens com la senyalització de portes per a aconseguir un alt contrast interior i exterior cromàtic, respecte a la resta del vehicle i per a afavorir la visibilitat d’este.

També s’han eliminat els seients abatibles que hi havia en la zona habilitada per a les cadires de rodes i s’han fet millores en esta zona, s’han instal·lat les espatleres embuatades de protecció de les persones amb mobilitat reduïda (PMR) i una barra agafador amb polsador sensitiu de sol·licitud de parada, específic per a PMR.

A més, com a part del procés de canvi dels seients d’estos mateixos trens, s’ha augmentat el nombre de seients reservats. De manera que les unitats 4300 disposen de 24 places reservades de color blau i les de cinc cotxes, de 30.

Una altra mesura incorporada en estos trens és el sistema de megafonia exterior que anuncia la línia de metro en la qual presten servici i la destinació en cada estació o baixador pels quals circulen, a fi de facilitar informació a persones cegues o amb dificultats de visió. Esta millora complementa els missatges emesos a l’interior dels trens, en els quals es recorda en quina estació o baixador es troba en un moment donat i la destinació del tren.

Fecha: 17/08/2024